DTAC เปิด 3 ทางเลือกแก้ปัญหาลูกค้าคลื่น 850 MHz ก่อนซิมดับเสาร์นี้!
DTAC เปิด 3 ทางเลือกแก้ปัญหาลูกค้าคลื่น 850 MHz ก่อนซิมดับเสาร์นี้!
14 ก.ย. 2561

สืบเนื่องจากวานนี้ (13 ก.ย.61) สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เผยแพร่ประกาศแจ้งเตือนลูกค้า บริษัทโทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ที่ใช้โทรศัพท์มือถือบนคลื่นความถี่ 850 MHz ที่จะสิ้นสุดสัญญาสัมปทานในวันที่ 15 ก.ย.นี้ ให้รีบย้ายไปใช้บริการบนคลื่นความถี่อื่นในค่ายเดิม หรือโอนย้ายค่าย ภายในวันที่ 15 ก.ย.2561 เพื่อให้สามารถใช้บริการเบอร์เดิมได้ต่อเนื่อง หากไม่ดำเนินการภายในเวลา 24.00 น.ของวันที่ 15 ก.ย.นี้ จะไม่สามารถใช้งานโทรศัพท์ได้ ซึ่งส่วนลูกค้าดีแทคที่เหลืออยู่บนคลื่นดังกล่าว ณ วันที่ 10 ก.ย. ที่ผ่านมามีทั้งสิ้น 94,625 เลขหมาย
ล่าสุด DTAC ได้ออกมาแนะนำ 3 วิธี เพื่อแก้ไขปัญหาก่อนซิมดับ หลังคลื่นความถี่ 850 MHz จะสิ้นสุดสัญญาสัมปทานในวันที่ 15 ก.ย.61 ดังนี้
1.สำหรับลูกค้า DTAC ที่ยังใช้ระบบ 2G ไม่เคยเปลี่ยนซิมมากกว่า 10 ปี ให้ไปติดต่อขอเปลี่ยนซิมใหม่ที่ศูนย์ DTAC
2.สำหรับลูกค้า DTAC ที่เปลี่ยนซิมแล้ว แต่ยังใช้มือถือในระบบ 2G ให้ทำการเปลี่ยนเครื่องใหม่ ซึ่งขณะนี้มีโปรเครื่องฟรีรองรับจำนวนมาก
3 สำหรับลูกค้า DTAC ที่เปลี่ยนซิมแล้ว แต่อยู่ในพื้นที่คลื่น 850 MHz สัญญาณอาจจะหายไปบางพื้นที่ ซึ่ง DTAC จะมีข้อเสนอพิเศษให้ลูกค้ากลุ่มนี้ระหว่างที่เร่งสร้างเสาเติมกลับไปทดแทน
อย่างไรก็ตาม ลูกค้า DTAC สามารถเช็คข้อมูลเพิ่มเติมได้ที่เบอร์ *444# โทรออก (ไม่เสียค่าใช้บริการ) หรือเบอร์คอลเซ็นเตอร์ 1678 (ค่าบริการ ครั้งละ 3 บาท)